**Panamantauti** on kasvitauti, joka leviää banaanikasvin juuriin, juuri on oireeton ja siitä kasvavat varret pilaantuvat ja mätänevät. Tämä on taudin uusin, neljäs muunnos (TR4 eli Tropical Race 4). Sen aiheuttaa *Fusarium oxysporum* f. sp. *cubense* -sieni, joka on immuuni sienimyrkyille eli sitä ei voi kontrolloida kemiallisesti.

Historia
--------

1950-luvulla panamantauti tuhosi siihen aikaan markkinoita hallinneen *Gros Michel* -banaanilajikkeen tuotannon, minkä seurauksena banaanintuottajat siirtyivät täysin tuottamaan Cavendish-banaania. Cavendishin sanotaan olevan maultaan vaatimaton verrattuna Gros Micheliin.

Leviäminen
----------

Panamantaudin itiöt säilyvät hengissä lepotilassa maaperässä jopa 30 vuotta, ja leviävät helposti vesipisaroiden, mullan ja koneiden välityksellä.

Taudin leviämistä edesauttaa banaaniviljelmien monokulttuuri: plantaaseilla kasvatetaan lähes yksinomaan Cavendish-lajiketta, mikä tekee viljelystä ja markkinoinnista halpaa ja tehokasta, mutta tarkoittaa samalla, että nämä kasvit ovat geneettisesti identtisiä ja siten haavoittuvia taudeille.

Panamantauti TR4
----------------

Panamantauti TR4 tunnistettiin ensimmäisen kerran Taiwanin maaperästä 1990-luvun alussa. Se pysyi pitkään pelkästään Kaakkois-Aasian ja Australian vaivana, mutta vuonna 2013 se havaittiin myös Lähi-idässä ja Afrikassa. Estotoimenpiteista huolimatta elokuussa 2019 panamantauti oli levinnyt uudelle mantereelle, Latinalaiseen Amerikkaan, maailman banaaniviennin keskukseen. Kolumbiassa julistettiin sen vuoksi kansallinen hätätila.

Vaikka maailmassa on kymmeniä banaanilajeja ja tuhat lajiketta, Cavendishille ei ole korvaajaa tällä hetkellä. Lajikkeista vain harva täyttää kaupallisen kasvatuksen, kuljetuksen ja markkinoinnin vaatimukset. Esimerkiksi Goldfinger- ja Mona Lisa -nimisistä lajikkeista ei tullut kaupallisesti menestyksekkäitä.

Tautia vastaan geenimuuntelulla
-------------------------------

Australialaiset tutkijat ovat onnistuneet kehittämään Cavendish-lajikkeen, joka näyttäisi saadun geenimuuntelun avulla immuuniksi panamantaudille. Villistä banaanilajista peräisin oleva rga2-geeni suojaa banaania sieneltä, toisessa menestyneessä linjassa on sukkulamadosta otettu cad9-geeni suojannut banaania sieneltä. Näitä ei kuitenkaan ole vielä vuosiin tulossa markkinoille, sillä tutkijat jatkavat työtään viisivuotisella kokeella, jossa on tarkoitus kasvattaa 9 000 kasvia.

* 
*

Lähteet
-------

1. ↑  Taksonomian lähde: Index Fungorum Viitattu 19.11.2017
2. 1 2  Yle: Banaanit saattavat kuolla sukupuuttoon – taas *yle.fi*. Viitattu 09.12.2017.
3. ↑  Yle: Maailman banaaniviljelykset tuhoutumassa – taudille ei ehkäisykeinoa *yle.fi*. Viitattu 09.12.2017.
4. ↑  Tutkijat: Banaania uhkaa sukupuutto *yle.fi*. Viitattu 09.12.2017.
5. ↑  Encyclopedia of Life: Panama Disease - Fusarium oxysporum cubense W. C. Snyder & H. N. Hansen 1940 - Overview *eol.org*. Viitattu 09.12.2017.
6. 1 2 3 4  The banana is one step closer to disappearing *Environment*.  12.8.2019. Viitattu 15.8.2019.
7. ↑  Encyclopedia of Life: Fusarium oxysporum - NCBI Taxonomy - Details *eol.org*. Viitattu 09.12.2017.
8. ↑  HS - Tiede: Panaman tauti uhkaa hävittää banaanin maailmasta – tutkijat taistelevat sienitautia vastaan sukkulamadolta napatun geenin avulla *hs.fi*. Viitattu 09.12.2017.